b'\n_START_ARTICLE_\nFibrin\n_START_PARAGRAPH_\nFibrin (latinsko fibra - vlakno) ali faktor Ia je vlaknata beljakovina, ki tvori ogrodje krvnega strdka v procesu strjevanja krvi in sodi med tako imenovane faktorje strjevanja krvi. Nastane po aktivaciji topne beljakovine fibrinogena; aktivacija se zgodi pod vplivom trombina. Iz fibrinogena nastane sprva monomerni fibrin, ki nato polimerizira in tvori zamre\xc5\xbeeno strukturo, ki predstavlja ogrodje strdka.\n_START_SECTION_\nVloga pri boleznih\n_START_PARAGRAPH_\nPrekomerno nastajanje fibrina vodi do tromboze, medtem ko zmanj\xc5\xa1ano nastajanje povzro\xc4\x8da krvavitve. V prvem primeru prihaja namre\xc4\x8d do pospe\xc5\xa1enega in raz\xc5\xa1irjenega strjevanja krvi, v drugem pa do zaviranja koagulacije._NEWLINE_Bolezni jeter lahko vplivajo na nastajanje fibrina, saj se njegova predstopnja fibrinogen sintetizira v tem organu. Okvarjeni hepatociti ne morejo sintetizirati potrebnih koli\xc4\x8din fibrinogena in ker primanjkuje fibrinogena je posledi\xc4\x8dno ob krvavitvi tudi fibrina premalo ter koagulacija ni tako u\xc4\x8dinkovita._NEWLINE_Dedne anomalije fibrinogena se prena\xc5\xa1ajo na \xc4\x8detrtem kromosomu in vplivajo bodisi kvantitativno bodisi kvalitativno na sintezo fibrina in posledi\xc4\x8dno fibrinogena.'